WAT Woord van die week: serannieArgieffoto (Pixabay) Woord: serannie Waar kom dit vandaan? Uit Arabies nasrani, “Nasarener” Betekenis: 1 (histories) Enigeen van die eerste Christene wat Indonesië besoek het, veral Portugese wat die Katolisisme aangehang het. 2 (verouderd) Iemand wat ‘n goeie werker en persoon van integriteit is: Oom Willem groet die serannie van ‘n skaapwagter tussen die bruin rantjies (Boerneef: Stad, 1941, 79). 3 (verouderd) Iemand wat spoggerig, pronkerig of windmakerig is. Hoe meer Piet gesels, hoe windmakerder speel hy met die gaffel. Hy is darem maar ŉ serannie. Hierdie interessante brokkie is aan Maroela Media se Taaltoffie verskaf deur die Woordeboek van die Afrikaanse Taal. Ondersteun gerus hulle Borg ‘n Woord-projek.